2012.09.30. 22:10:00
Fennállása első Adria Liga meccsét játszotta vasárnap este a szlovéniai Novo Mestoban, az Olaj kosárlabdacsapata.
Krka Novo Mesto - Szolnoki Olaj KK 71-56 (24-12, 17-13, 19-14, 11-17)
Novo Mesto, 1000 néző, V.: Dozai, Anzulovic, Radojkovic (horvátok).
KRKA: Vladovic 7/6, Muric 8/6, Pavic: 7, Lucic: 8, Klobucar 13/6. Csere: Lorbek 2, Rojc 6, Lalic 10, Pajic, Kastrati 6/3, Golemac 4/3, Bolcina. Edző: Aleksander Sekuli
OLAJ: Simon 7/3, Watson 12/6, Kalve 11/6, Gay 5/3, Báder 9.
Csere: Horváth Á. 2, Grebenár 4, Fodor M., Szabó M. 6, Trepák. Vezetőedző: Pór Péter. Edző: Dragan Aleksic, Kmézics Zorán.
A piros-feketék szombaton reggel autóbusszal keltek útra, sajnos nem tarthatott társaival Németh István, aki a múlt szombati felkészülési meccsen szenvedett bokasérülést. Várhatóan szerdán már harcképes lesz a hátvéd. Azonban nélküle sem akartak megégni a szolnokiak, a 2011-ben EuroChallenge Kupagyőztes szlovén gárda otthonában.
- Egyelőre a sötétben tapogatózunk - mondta Horváth Ákos, az Olaj válogatott játékosa, a mérkőzés előtt. - A harmadik-negyedik fordulót követően már mi is többet fogunk tudni a mezőnyről. Egy biztos, erős, a nemzetközi kupákban is induló csapatokkal találkozunk majd. Nem lesz könnyű dolgunk, de azt már az elmúlt években is bizonyítottuk, hogy bárkivel felvesszük a versenyt, különösen hazai pályán, fantasztikus közönségünk előtt.
Az Olaj magasbedobója Brandon Gay triplája jelentette a piros-feketék első Adria Liga-beli pontjait. Az első öt percben jól tartotta magát a szolnoki csapat, ám a folytatás már egyértelműen a hazaiaké volt. A tavalyi évadban szlovén bajnokcsapat játékosai sokat futottak, és jól dobtak, míg az Olaj szinte állva maradt, meglehetősen idényeleji formában játszottak. Már több mint húsz pont is volt a szünet után a különbség, és úgy tűnt, hogy alapos verést kap a szolnoki csapat. Szerencsére a negyedik negyedben összekapták magukat Simon Balázsék, ellenfelük nyomába eredtek és csökkentették a különbséget, ám ez csak a tisztes vereséghez volt elég.
A szolnoki együttes hazai bemutatkozója szerdán este hat órakor lesz, mikor a horvát Cibona Zagreb együttese látogat a Tiszaligetbe, amely hazai vereséggel nyitott a rajton.
Aleksander Sekuli: Boldog lehetek a mai teljesítményünk miatt, mivel a harmadik negyed végén már 30 pont előnyünk volt. A sikerhez a kulcs a jó védelem volt, amit a játékosaim jól végrehajtottak. Ezért gratulálok csapatomnak a győzelemhez.
Pór Péter: Megilletődötten kezdtük a mérkőzést, holott az Adria Ligában szereplő csapatok ellen ezt nem engedhetjük meg magunknak. Sokkal agresszívebben kell kezdenünk, és már a következő mérkőzésen ebben mindenféleképpen javulnunk kell. Remélem, hogy meccsről meccsre jobbak leszünk, és felvesszük a kesztyűt.